VSRS Sklep I R 94/2025
Sodna praksa Vrhovnega sodišča, 2025-06-18

mag. Nina Betetto (preds.), dr. Mateja Končina Peternel (poroč.), Katarina Parazajda

razglasitev pogrešanca za mrtvega - izključna pristojnost slovenskega sodišča - splošna krajevna pristojnost - določitev krajevne pristojnosti po vrhovnem sodišču - lega nepremičnine

V obravnavanem primeru prebivališče nasprotne udeleženke ni znano, iz uradnih evidenc pa izhaja, da je nasprotna udeleženka slovenska državljanka. Ker je nasprotna udeleženka vpisana v zemljiško knjigo kot solastnica nepremičnine v katastrski občini, ki leži na sodnem območju Okrajnega sodišča v Slovenj Gradcu, in ker je to sodišče postopek že začelo, je Vrhovno sodišče v skladu s šestim odstavkom 11. člena ZNP‑1 kot krajevno pristojno sodišče določilo Okrajno sodišče v Slovenj Gradcu.

Za odločanje v zadevi se določi Okrajno sodišče v Slovenj Gradcu.

1. Predlagatelja sta pri Okrajnem sodišču v Slovenj Gradcu vložila predlog za razglasitev nasprotne udeleženke za mrtvo. V predlogu navajata, da je nasprotna udeleženka v zemljiško knjigo vpisana kot solastnica nepremičnine v katastrski občini Slovenj Gradec, ki v naravi predstavlja zemljišče s stavbo. Na stavbi želita predlagatelja skupaj z ostalimi solastniki vzpostaviti etažno lastnino, za kar je nujno potrebno soglasje vseh solastnikov. Okrajno sodišče v Slovenj Gradcu Vrhovnemu sodišču predlaga določitev krajevno pristojnega sodišča. Navaja, da je nasprotna udeleženka solastnica nepremičnine na območju Okrajnega sodišča v Slovenj Gradcu, kjer pa ni imela naslova stalnega niti začasnega prebivališča. Dne 15. 3. 2019 ji je na podlagi odločbe Upravne enote Ljubljana,št. 210‑6279/2018 z dne 30. 1. 2019, prenehala prijava zadnjega stalnega prebivališča v registru stalnega prebivalstva Republike Slovenije. Hči nasprotne udeleženke se na poziv sodišča ni odzvala.

2. Za odločanje v zadevi se določi Okrajno sodišče v Slovenj Gradcu.

3. Krajevna pristojnost v nepravdnem postopku se po splošnem pravilu o pristojnosti ravna po stalnem (ali začasnem) prebivališču osebe, zoper katero je vložen predlog (prvi in četrti odstavek 11. člena Zakona o nepravdnem postopku ZNP‑1). Če ta okoliščina ni znana, Vrhovno sodišče na podlagi šestega odstavka 11. člena ZNP‑1 določi krajevno pristojno sodišče, če so za odločanje pristojna sodišča Republike Slovenije.

4. Po 78. členu Zakona o mednarodnem zasebnem pravu in postopku (ZMZPP) je sodišče Republike Slovenije izključno pristojno za razglasitev pogrešanega slovenskega državljana za mrtvega ne glede na to, kje je imel stalno prebivališče.

5. V obravnavanem primeru prebivališče nasprotne udeleženke ni znano, iz izpisov iz uradnih evidenc, ki se nahajajo v sodnem spisu, pa izhaja, da je nasprotna udeleženka slovenska državljanka. Ker je nasprotna udeleženka vpisana v zemljiško knjigo kot solastnica nepremičnine v katastrski občini, ki leži na sodnem območju Okrajnega sodišča v Slovenj Gradcu, in ker je to sodišče postopek že začelo, je Vrhovno sodišče v skladu s šestim odstavkom 11. člena ZNP‑1 kot krajevno pristojno sodišče določilo Okrajno sodišče v Slovenj Gradcu.

Zakon o nepravdnem postopku (2019) - ZNP-1  - člen 11, 11/1, 11/4, 11/6

Zakon o mednarodnem zasebnem pravu in postopku (1999) - ZMZPP  - člen 78

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.